ສະຫະລັດ ເວົ້າວ່າ ໄພຂົ່ມຂູ່ກໍ່ການຮ້າຍ ບໍ່ໄດ້ຕາຍໄປກັບຜູ້ນຳ ອາລ-ໄກດາ
ປະ​ທາ​ນາ​ທິ​ບໍ​ດີ ໂຈ ໄບ​ເດັນ ກ່າວ​ວ່າ “ລັດ​ຖະ​ບານ​ຂອງ​ຂ້າ​ພະ​ເຈົ້າ​ຈະ​ສືບ​ຕໍ່​ຕິດ​ຕາມ​ຢ່າງ​ລະ​ມັດ​ລະ​ວັງ ແລະ ແກ້​ໄຂ​ໄພ​ຂົ່​ມ​ຂູ່​ຕ່າງໆ​ຈາກ​ກຸ່ມ ອາ​ລ-ໄກ​ດາ ບໍ່​ວ່າ​ພວ​ກເຂົາ​ຈະ​ເກີດ​ມາ​ຈາກ​ໃສ​ກໍ່​ຕາມ”
ການສັງຫານຫົວໜ້າກຸ່ມ ອາລ-ໄກດາ ທີ່ຖືກຊີ້ນຳໂດຍສະຫະລັດ ໃນອັຟການິສຖານ ແມ່ນຄວາມເສຍຫາຍຄັ້ງໃຫຍ່ຕໍ່ການນຳພາຂອງກຸ່ມກໍ່ການຮ້າຍນັ້ນ, ແຕ່ມັນຈະມີຜົນກະທົບຕໍ່ເຄືອຂ່າຍຂອງພວກເຂົາໃນຕາເວັນອອກກາງ, ອາຟຣິກາ ແລະ ເອເຊຍບໍ່? ທຳນຽບຂາວກ່າວວ່າເຂົາເຈົ້າຈະບໍ່ຢຸດຕິດຕາມການຂົ່ມຂູ່ ການກໍ່ການຮ້າຍໃດໆ ທີ່ອາດເກີດຂຶ້ນ, ແລະ ບັນດານັກຄົ້ນຄວ້າລັດທິກໍ່ການຮ້າຍເວົ້າວ່າ ສະຫະລັດ ຕ້ອງເຝົ້າເບິ່ງຢ່າງລະມັດລະວັງ ແລະ ອົດທົນ ນັກຂ່າວວີໂອເອ ອານິຕາ ພາວ ມີລາຍງານຈາກທຳນຽບຂາວ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ທຳນຽບຂາວກ່າວວ່າ ເຂົາເຈົ້າມີ “ຄວາມໝັ້ນໃຈເປັນຢ່າງສູງ” ວ່າການໂຈມຕີເປົ້າໝາຍຂອງເຂົາເຈົ້າໄດ້ສັງຫານຫົວໜ້າກຸ່ມ ອາລ-ໄກດາ ທ້າວ ເອແມນ ອາລ-ຊາວາຮີຣີ ແຕ່ທຳນຽບຂາວຍັງໄດ້ເວົ້າວ່າ ການຕັດຫົວໜ້າຄົນທີ່ຊົ່ວຮ້າຍດັ່ງກ່າວອອກ ອາດຈະບໍ່ລົບລ້າງໄພຂົ່ມຂູ່ໄດ້ ທ່ານ ຈອນ ເຄີບີ, ຈາກສະພາຄວາມໝັ້ນຄົງແຫ່ງຊາດກ່າວວ່າ “ພວກເຂົາຢູ່ໃນ ອາຟຣິກາເໜືອ, ພວກເຂົາຢູ່ໃນເຂດ ຊາແຮລ໌, ພວກເຂົາມີຢູ່ທົ່ວຕາເວັນອອກກາງ ແລະ ພວກເຂົາຢູ່ໃນປະເທດ ເຢເມັນ ຂ້າພະເຈົ້າເຂົ້າໃຈວ່າພວກເຮົາໄດ້ເພັ່ງເລັງໃສ່ ອັຟການິສຖານ ແຕ່ພວກເຮົາກໍບໍ່ໄດ້ຢຸດຕິດຕາມພວກເຂົາໃນທົ່ວໂລກຄືກັນ ” ນັບຕັ້ງແຕ່ທ້າວ ໂອຊາມະ ບິນ ລາເດັນ ໄດ້ຕັ້ງກຸ່ມດັ່ງກ່າວຂຶ້ນໃນປີ 1988, ອາລ-ໄກດາ ໄດ້ແຜ່ຂະຫຍາຍເຄືອຂ່າຍອອກໄປຫຼາຍແຫ່ງທີ່ລວມເຂົ້າກັນ ໃນຫຼາຍທົດສະວັດທີ່ຜ່ານມາຍ້ອນການຂາດຄວາມອົດທົນ, ຄວາມຄຽດຊັງຕໍ່ ສະຫະລັດ ແລະ ອິສຣາແອລ ແລະ ການຕີຄວາມໝາຍທີ່ເຄັ່ງຄັດ ກ່ຽວກັບ ສາສະໜາ ອິສລາມ ທ່ານ ໄມເກິລ ຄູເກິລແມນ, ຈາກສູນກາງ ວິລສັນ ກ່າວວ່າ “ກຸ່ມ ອາລ-ໄກດາ ອາດຈະບໍ່ວາງແຜນຢ່າງຂະຫຍັນຂັນແຂງ ແລະ ປະຕິບັດການໂຈມຕີໃນຜືນແຜ່ນດິນ ສະຫະລັດ, ແຕ່ຕາມອຸດົມການແລ້ວ, ພວກເຂົາຍັງຄັດຄ້ານ ສະຫະລັດ ຕາມອຸດົມຄະຕິ ສະນັ້ນທ່ານກໍຈະຮູ້, ນັ້ນແມ່ນຂໍ້ເທັດຈິງທີ່ພວກເຮົາບໍ່ຄວນມອງຂ້າມ ” ໂດຍສະເພາະໃນ ອາຟຣິກາ, ບ່ອນທີ່ສະມາຊິກທັງຫຼາຍໄດ້ເຕີບໃຫຍ່ຂະຫຍາຍໂຕ ທ່ານ ມາຕິນ ເອວີ, ຈາກສະຖາບັນເພື່ອການສຶກສາ ກ່ຽວກັບ ຄວາມປອດໄພໄດ້ກ່າວວ່າ “ຄຳແນະນຳຂອງຂ້າພະເຈົ້າສຳລັບທ່ານ ໄບເດັນ ແລະ ລັດຖະບານ ອາເມຣິກາ ກໍແມ່ນວ່າ, ແມ່ນແລ້ວ, ໂອເຄ, ພວກເຮົາສາມາດສັງຫານການນຳພາ, ແຕ່ຂ້າພະເຈົ້າຄິດວ່າມັນແມ່ນລັກສະນະນ້ອຍໆຂອງການຕໍ່ສູ້ກັບລັດທິກໍ່ການຮ້າຍ ຈຸດເພັ່ງເລັງແທ້ຈິງແລ້ວ ປຄວນເປັນການແກ້ໄຂປັດໃຈຕ່າງໆຄື ການເມືອງ ແລະ ເສດຖະກິດ ທີ່ໃຫ້ການຄຸ້ມກັນລັດທິກໍ່ການຮ້າຍໄດ້ຢ່າງຈິງຈັງ ” ແຕ່ການຕາຍຂອງທ້າວ ອາລ-ຊາວາຮີຣີ ຈະສົ່ງຜົນກະທົບຕໍ່ກຸ່ມທັງຫຼາຍ ທີ່ວ່ານີ້ ເຖິງແມ່ນວ່າລາວຈະບໍ່ຖືກພິຈາລະນາເປັນຜູ້ນຳທີ່ມີຄວາມສາມາດພິເສດຄືທ້າວ ບິນ ລາເດັນ ກໍ່ຕາມ, ລາວກໍແມ່ນຄົນຜູ້ທີ່ມີລະບຽບວິໄນ ທ່ານ ໂຄລິນ ຄລາກ, ຈາກກຸ່ມ ຊູຟານ ກ່າວວ່າ “ທ້າວ ຊາວາຮີຣີ ແມ່ນມີປະສິດທິພາບໃນຊະນິດຂອງການຮັກສາເຄືອຂ່າຍສະມາຊິກ, ຕົວແທນ, ກຸ່ມ ແລະ ສາຂາຕ່າງໆທີ່ກວ້າງຂວາງໃຫ້ຢູ່ນຳກັນໄດ້, ຄືທ່ານຮູ້, ຈາກພາກພື້ນ ຊາແຮລ ຫາ ແຫຼມ ຮອນ ແຫ່ງອາຟຣິກາ ແລະ ໄກອອກໄປ ນັ້ນຄົງຈະເປັນສິ່ງທີ່ລາວຄວນໄດ້ຮັບຄຳຍ້ອງຍໍຫຼາຍທີ່ສຸດສຳລັບການຮັກສາພັນທະມິດໄວ້ ແລະ ການເຮັດໃຫ້ມັນຜ່ານໄລຍະເວລາທີ່ຫຍຸ້ງຍາກຂອງການລຸກຂຶ້ນຕໍ່ຕ້ານລັດຖະບານ ອາຣັບ ແລະ ການກຳເນີດຂອງ ລັດອິສລາມ ” ສະນັ້ນຕໍ່ໄປຈະແມ່ນຫຍັງ? ກ່ຽວກັບຄຳຖາມນັ້ນ, ທ່ານປະທານາທິບໍດີແມ່ນມີຄວາມກະຈ່າງແຈ້ງ ປະທານາທິບໍດີ ໂຈ ໄບເດັນ ກ່າວວ່າ “ລັດຖະບານຂອງຂ້າພະເຈົ້າຈະສືບຕໍ່ຕິດຕາມຢ່າງລະມັດລະວັງ ແລະ ແກ້ໄຂໄພຂົ່ມຂູ່ຕ່າງໆຈາກກຸ່ມ ອາລ-ໄກດາ ບໍ່ວ່າພວກເຂົາຈະເກີດມາຈາກໃສກໍ່ຕາມ ” ບັນດານັກວິເຄາະກໍໄດ້ຮຽກຮ້ອງໃຫ້ມີຄວາມອົດທົນເຊັ່ນກັນ ທ່ານ ໂຄລິນ ຄລາກ ກ່າວວ່າ “ກຸ່ມທີ່ວ່ານີ້ແມ່ນມີຄວາມອົດທົນ, ແລະ ພວກເຂົາແມ່ນມີຄວາມສາມາດເປັນຢ່າງສູງ ແລະ ເພື່ອທີ່ຈະປະຕິເສດພວກເຂົາຄືຄວາມລຳຄານ ຫຼື ບໍ່ສຳຄັນນັ້ນ, ແລະ ຂ້າພະເຈົ້າຮູ້ວ່າທຸກຄົນຢາກເພັ່ງເລັງໃສ່ການແຂ່ງອຳນາດທີ່ຍິ່ງໃຫຍ່ ກັບ ຣັດເຊຍ ແລະ ຈີນ ແລະ ຂ້ອນຂ້າງປະຖິ້ມສົງຄາມຕໍ່ລັດທິກໍ່ການຮ້າຍໃນໂລກໄວ້ທາງຫຼັງກໍ່ຕາມ, ຂ້າພະເຈົ້າຈະເວົ້າວ່າ, ເຈົ້າກໍຮູ້, ບໍ່ໃຫ້ພວກເຮົາໝັ້ນໃຈຈົນເກີນໄປ ” ການໂຈມຕີຕຶກສູນການຄ້າໂລກຂອງກຸ່ມ ອາລ-ໄກດາ ຄັ້ງທຳອິດໃນປີ 1993, ໄດ້ສັງຫານ 6 ຄົນ ໃນເວລານັ້ນ, ພວກເຂົາແມ່ນກຸ່ມທີ່ຂ້ອນຂ້າງນ້ອຍ ຈົນຮອດວັນທີ 11 ກັນຍາ 2001 The White House says it has “high confidence” that its targeted strike killed al-Qaida chief Ayman al-Zawahiri